钦定古今图书集成/明伦汇编/官常典/第316卷 > 张智
## 钦定古今图书集成/明伦汇编/官常典/第316卷 > 张智

按《明外史》本传：“智字悬略，顺昌人。洪武中，举明经，为
夷陵州学正，凡九年。尚书赵勉荐其学行，超拜礼部
右侍郎。逾年，礼部阙尚书，智掌部事，首建议颁书籍
于北方学校。是时诸儒多有不称任使者，至婴显戮。”
帝敕智等：“古之儒者，务学以明体适用，穷则忠信笃
敬，以淑诸人；达则忠君爱国，泽被天下。比擢用儒生，
布列百司，思得其人，以称其任，而卒少见其效。良由
师道不立，故成材罕闻。尔礼部宜以朕言谕天下，俾
凡为儒者，必恪遵古先圣贤之道，以修己教人，毋徒
尚文艺智，请首行于太学。”寻奏言：“旧制，岁贡生员中式者送国子监，不中者罪有司停学官俸，生员罚为
吏。今不中者遣还读书，有司教官罚如故。”是生员不
率教者无所劝惩也。帝命更定其制：“不中者，有司官
任及三年，论如例；二年者，停俸半年；一年者，停俸三
月；学官无分久近，罚如例；生员廪食五年者，为吏；不
及者，遣还读。次年复不中者，虽未五年，亦罚为吏。智”
所建白多此类。二十六年，以事左迁国子学录，寻进
博士。建文中，迁司业。永乐四年卒于官，年七十二。智
仪容严整，多识典故。在国学，教士有规范。卒之日，士
大夫悼惜之。